
ΑΝΑΚΟΙΝΩΣΗ

Ενημέρωση της ΡΑΕ προς τους καταναλωτές ηλεκτρικής ενέργειας για τις προβλέψεις του νέου Κώδικα Προμήθειας Ηλεκτρικής Ενέργειας (ΚΠΗΕ) που τους αφορούν - Μέρος Πρώτο
05.06.2013
Η Ρυθμιστική Αρχή Ενέργειας,  στο πλαίσιο ενημέρωσης των καταναλωτών για τις προβλέψεις των διατάξεων του νέου  Κώδικα 
Προμήθειας Ηλεκτρικής Ενέργειας (ΚΠΗΕ) που εκπόνησε η ΡΑΕ και τέθηκε σε εφαρμογή με Υπουργική Απόφαση τον Απρίλιο του 2013 (ΦΕΚ Β’ Αρ. Φύλλου 832, 09.04.2013), και προκειμένου οι καταναλωτές αυτοί να γνωρίζουν τα δικαιώματα και τις υποχρεώσεις τους,  συνέταξε και δημοσιοποιεί σήμερα μια σειρά ενημερωτικών κειμένων, τα οποία απευθύνονται κυρίως στους μικρούς οικιακούς καταναλωτές. 

Τα τέσσερα (4) πρώτα κείμενα που συνέταξε η ΡΑΕ, τα οποία και επισυνάπτονται, αναφέρονται στα εξής θέματα: 

1.
Συμβάσεις Προμήθειας Ηλεκτρικής Ενέργειας.

2.
Εξυπηρέτηση Πελατών. 

3. 
Ρυθμίσεις για την Προστασία των Ευάλωτων Καταναλωτών Ηλεκτρικής Ενέργειας.

4. 
Διαχείριση των Αιτημάτων των Καταναλωτών. 

Τα τρία πρώτα κείμενα περιλαμβάνουν τις πιο σημαντικές και ουσιώδεις διατάξεις του ΚΠΗΕ, σε σχέση με το συγκεκριμένο κάθε φορά θέμα τους, που είναι χρήσιμο να γνωρίζει ο καταναλωτής, έτσι ώστε να ασκεί τα δικαιώματά του στην αγορά ηλεκτρικής ενέργειας με τον πλέον ενδεδειγμένο και επωφελή γι’ αυτόν τρόπο. Το τέταρτο κείμενο προέρχεται από το Παράρτημα 2 του ΚΠΗΕ.

Έχει καταβληθεί σημαντική προσπάθεια για την απλοποίηση των διατυπώσεων του αρχικού κειμένου του ΚΠΗΕ, ώστε να είναι πιο κατανοητό και εύκολο στην ανάγνωσή του από το μέσο καταναλωτή. Επίσης, έχει γίνει ομαδοποίηση των διατάξεων, προκειμένου να καλύπτεται με πληρότητα το κάθε θέμα. Θα ακολουθήσει η προετοιμασία από τη ΡΑΕ έξι (6) ακόμη κειμένων με τις διατάξεις του ΚΠΗΕ, ώστε να καλυφθούν πλήρως όλα τα σημαντικά θέματα άμεσου ενδιαφέροντος για τον Έλληνα καταναλωτή ηλεκτρικής ενέργειας. 
Συμβάσεις Προμήθειας Ηλεκτρικής Ενέργειας με ξεκάθαρους όρους

 Δώστε προσοχή στις Συμβάσεις σας !

Με την απελευθέρωση της αγοράς προμήθειας ηλεκτρικής ενέργειας, μας δίνεται η ευκαιρία να επιλέξουμε, απλά και ανέξοδα, την εταιρεία που θα προμηθεύει ηλεκτρική ενέργεια στο χώρο μας (σπίτι ή επαγγελματικό χώρο). 

Απαραίτητη προϋπόθεση για μια σωστή επιλογή νέου Προμηθευτή ή παραμονής στον Προμηθευτή που έχουμε ήδη επιλέξει είναι να γνωρίζουμε τους όρους της Σύμβασης Προμήθειας.

· Διαβάζουμε πάντα τους όρους της Σύμβασης του Προμηθευτή που έχουμε επιλέξει πριν την υπογράψουμε
· Προκειμένου να γνωρίζουμε τα δικαιώματά μας με τον υπάρχοντα Προμηθευτή μας, ζητούμε αντίγραφο της Σύμβασης Προμήθειας.
Σύμφωνα με το νόμο, η σύναψη της Σύμβασης απαιτεί υπογραφή των σχετικών συμβατικών εγγράφων από τον καταναλωτή. Ο καταναλωτής ενημερώνεται σαφώς για την απαίτηση αυτή και για το ότι η ενεργοποίηση της υπηρεσίας δεν ξεκινά πριν την υπογραφή τους. Η αίτηση την οποία ο καταναλωτής καλείται να υπογράψει συνοδεύεται υποχρεωτικά από τους όρους της σύμβασης.
Όταν η Σύμβαση συνάπτεται από απόσταση, το προσωπικό του Προμηθευτή πρέπει να εξασφαλίζει ότι: α) η σύναψη Σύμβασης γίνεται με την πλήρη αποδοχή και συγκατάθεση του καταναλωτή και την κατανόηση εκ μέρους του όλων των όρων της Σύμβασης, β) ο καταναλωτής έχει αντιληφθεί ότι δεν απαιτείται υπογραφή Σύμβασης, αλλά ότι θα παραλάβει σε εύλογο χρόνο τους όρους της Σύμβασης, συνοδευόμενους από τη δήλωση υπαναχώρησης
. Η διαδικασία υπαναχώρησης προβλέπει το δικαίωμα του μικρού καταναλωτή/πελάτη να ακυρώσει τη Σύμβαση μέσα σε δεκατέσσερις (14) ημερολογιακές ημέρες μετά την υπογραφή της.
Με το νέο Κώδικα Προμήθειας ηλεκτρικής ενέργειας σε πελάτες (ΦΕΚ Β’ Αρ. Φύλλου 832/9.4.2013), τέθηκαν σε ισχύ νέες διατάξεις για το ελάχιστο περιεχόμενο και τη διαδικασία σύναψης των Συμβάσεων Προμήθειας. 

Η Σύμβαση Προμήθειας πρέπει υποχρεωτικά να περιλαμβάνει τα εξής:
1. Τα βασικά στοιχεία ταυτοποίησης και επικοινωνίας της εταιρείας του Προμηθευτή και του Πελάτη/Καταναλωτή.
2. Τη διάρκεια της Σύμβασης και, ιδίως, εάν υπάρχει ελάχιστος χρόνος παραμονής στην εταιρεία Προμήθειας και τυχόν ρήτρες προς τον Πελάτη σε περίπτωση που καταγγείλει τη Σύμβαση πριν τον ελάχιστο χρόνο.

3. Το εφαρμοζόμενο τιμολόγιο και τη διάρκεια ισχύος αυτού.

4. Τον τρόπο υπολογισμού όλων των χρεώσεων και ιδίως αυτών που υπολογίζονται στους «έναντι» λογαριασμούς (βάση της κατ’ εκτίμηση κατανάλωσης). Σε περίπτωση αναπροσαρμογής των χρεώσεων Προμήθειας, την αναλυτική περιγραφή της μεθοδολογίας αναπροσαρμογής των χρεώσεων.

5. Τον τρόπο και τις προθεσμίες ειδοποίησης του Πελάτη, σε περίπτωση τροποποίησης του Τιμολογίου ή/και των όρων της Σύμβασης.

6. Τη διαδικασία διόρθωσης των λογαριασμών, σε περίπτωση λανθασμένων υπολογισμών χρεώσεων.

7. Το ύψος της εγγύησης πληρωμής λογαριασμών, καθώς και τη μεθοδολογία αναπροσαρμογής της. Η εγγύηση μπορεί να αναπροσαρμόζεται, σε περίπτωση που παρατηρείται σημαντική απόκλιση των Λογαριασμών Κατανάλωσης του Πελάτη σε σχέση με το εκτιμώμενο ποσό που χρησιμοποιήθηκε για τον καθορισμό της εγγύησης ή σε περίπτωση επαναλαμβανόμενης καθυστέρησης του πελάτη στην εξόφληση των λογαριασμών του. Ο Προμηθευτής υποχρεούται να ενημερώσει τον Πελάτη μέσω του τρέχοντος Λογαριασμού Κατανάλωσης για την αναπροσαρμογή της εγγύησης και να χρεώσει ή να πιστώσει το ποσό της διαφοράς στον επόμενο Λογαριασμό Κατανάλωσης.

8. Τη συχνότητα έκδοσης λογαριασμών καθώς και τις προθεσμίες εξόφλησης αυτών.

9. Τους τρόπους πληρωμής των λογαριασμών.

10. Την περιγραφή επαρκών και ενημερωμένων πληροφοριών σχετικά με την ποιότητα των παρεχόμενων υπηρεσιών προμήθειας (εμπορικές υπηρεσίες). 

11. Τα θέματα αποζημίωσης των καταναλωτών, εφόσον υπάρξει παραβίαση ή πλημμελής εκπλήρωση των συμβατικών υποχρεώσεων του Προμηθευτή, ιδίως στην περίπτωση εσφαλμένης ή καθυστερημένης χρέωσης (με ευθύνη του Προμηθευτή).

12. Τη διαδικασία υποβολής καταγγελίας/παραπόνου/ερωτήματος από τον καταναλωτή και τη διαδικασία διαχείρισης διαφωνιών  που ακολουθείται από τον Προμηθευτή.

13. Τη διαδικασία εξωδικαστικής επίλυσης διαφορών, εφόσον απαιτηθεί.

Επιπλέον, η Σύμβαση Προμήθειας μπορεί να περιλαμβάνει και τα εξής:
1. Τη ρητή συγκατάθεση του καταναλωτή, ώστε ο Προμηθευτής να παρέχει πληροφορίες σε τρίτους Προμηθευτές σχετικά με την ύπαρξη ληξιπρόθεσμων οφειλών ή τυχόν εντολών απενεργοποίησης μετρητή φορτίου λόγω ληξιπρόθεσμων οφειλών, για χρονικό διάστημα που δεν υπερβαίνει τους δώδεκα (12) τελευταίους μήνες, στο πλαίσιο επεξεργασίας της αίτησης του καταναλωτή για αλλαγή Προμηθευτή.
2. Την παροχή της δυνατότητας στον καταναλωτή που θέλει να αλλάξει Προμηθευτή χωρίς καθυστερήσεις  να δηλώνει την ένδειξη κατανάλωσης του μετρητή του στο νέο Προμηθευτή.
Το Έντυπο Υπηρεσιών Ηλεκτρικής Ενέργειας 
Κάθε Προμηθευτής καταρτίζει και διαθέτει δωρεάν στα σημεία εξυπηρέτησης Πελατών και μέσω της ιστοσελίδας του το Έντυπο Υπηρεσιών Ηλεκτρικής Ενέργειας το οποίο οφείλει να περιλαμβάνει:

1. Την περιγραφή των διαδικασιών και προϋποθέσεων σύναψης και καταγγελίας της Σύμβασης Προμήθειας, έναρξης και διακοπής προμήθειας ηλεκτρικής ενέργειας και σχετικών ρητρών.

2. Την περιγραφή των προϋποθέσεων και διαδικασιών ένταξης σε μία από τις προσφερόμενες από τον Προμηθευτή κατηγορίες, και των απαιτούμενων δικαιολογητικών που απαιτούνται για την ένταξη σε κάθε μία από τις ως άνω κατηγορίες.

3. Τους τρόπους ενημέρωσης του Πελάτη σχετικά με τροποποίηση των όρων της Σύμβασης και ιδίως των Τιμολογίων Προμήθειας.

Τροποποίηση των όρων της Σύμβασης Προμήθειας

1. Μονομερής τροποποίηση του περιεχομένου της Σύμβασης από τον Προμηθευτή είναι δυνατή μόνο εφόσον αυτό προβλέπεται από Νόμο ή έχει ρητά συμφωνηθεί στη Σύμβαση.
2. Για την τροποποίηση όρων της Σύμβασης Προμήθειας, ο Προμηθευτής υποχρεούται σε ατομική ενημέρωση των Πελατών του. Η ενημέρωση λαμβάνει χώρα τουλάχιστον εξήντα (60) ημέρες πριν την έναρξη ισχύος των τροποποιήσεων και, εφόσον είναι δυνατό και επαρκές, σε ειδικό πεδίο του Λογαριασμού Κατανάλωσης ή σε χωριστό έντυπο που διαβιβάζεται με αυτόν. Κατ’ εξαίρεση, η ενημέρωση σχετικά με τροποποίηση των Χρεώσεων Προμήθειας δύναται να λαμβάνει χώρα με τον πρώτο Λογαριασμό Κατανάλωσης που ακολουθεί την τροποποίηση.

3. Η ατομική ενημέρωση πραγματοποιείται με επιστολή. Δύναται να υλοποιείται με εναλλακτικούς τρόπους (ενδεικτικά αναφέρονται: τηλεφωνικά, με ηλεκτρονικό ταχυδρομείο, μέσω σύντομης ειδοποίησης η οποία περιλαμβάνεται στο Λογαριασμό Κατανάλωσης ή αποστέλλεται ηλεκτρονικά, παραπέμποντας στην ιστοσελίδα του Προμηθευτή για πλήρη ενημέρωση επί του περιεχομένου της τροποποίησης), εφόσον έχει συναινέσει σε τούτο ο Πελάτης. Σε περίπτωση που ο Πελάτης αποδέχεται ως μοναδικό τρόπο επικοινωνίας τη συστημένη αλληλογραφία, ο Προμηθευτής δύναται να επιβάλει χρέωση για την υπηρεσία αυτή.

4. Η ατομική ενημέρωση έχει, κατ’ ελάχιστο, το ακόλουθο περιεχόμενο:

α. Την πλήρη και αναλυτική αναφορά των όρων της Σύμβασης Προμήθειας ή των Χρεώσεων Προμήθειας που τροποποιούνται. Μεταβολές στην εταιρική ταυτότητα του Προμηθευτή νοούνται ως τροποποιήσεις των όρων της Σύμβασης Προμήθειας, εφόσον αφορούν μεταβολή ως προς την εταιρική επωνυμία ή/ και μεταβολές ως προς την εταιρική μορφή του Προμηθευτή ή/ και συνιστούν εταιρικό μετασχηματισμό του νομικού προσώπου του Προμηθευτή ή μεταβίβαση της άδειας.

β. Υπόμνηση στον Πελάτη του δικαιώματος καταγγελίας της Σύμβασης Προμήθειας, και συνοπτική αναφορά των σχετικών διαδικασιών.

5. Οι παραπάνω όροι δεν ισχύουν για μεταβολές στις Ρυθμιζόμενες Χρεώσεις, οι οποίες βρίσκονται εκτός της σφαίρας επιρροής του Προμηθευτή. Ο Προμηθευτής οφείλει να ενημερώνει σχετικά τους Πελάτες του με ειδικό έντυπο ή σε ειδικό πεδίο στον πρώτο Λογαριασμό Κατανάλωσης μετά την έναρξη ισχύος των μεταβολών στις Ρυθμιζόμενες Χρεώσεις.

6. Ο Πελάτης δύναται να προτείνει προς τον Προμηθευτή του την τροποποίηση όρων της Σύμβασης Προμήθειας. Η τροποποίηση επέρχεται σύμφωνα με τα προβλεπόμενα στη Σύμβαση. Ειδικότερα στις ακόλουθες περιπτώσεις, η τροποποίηση της Σύμβασης επέρχεται κατόπιν αίτησης του Πελάτη, το αργότερο εντός τριάντα (30) ημερών από την υποβολή της σχετικής αίτησης, με εξαίρεση την περίπτωση (α) κατωτέρω για την οποία τίθεται προθεσμία σαράντα πέντε (45) ημερών:

α. Μεταβολή των στοιχείων της εγκατάστασης στην οποία αφορά η Σύμβαση Προμήθειας, σε περίπτωση μετεγκατάστασης του Πελάτη.

β. Μεταβολή της Βασικής ή Ειδικής Κατηγορίας στην οποία εντάσσεται ο Πελάτης καθώς και την επιλογή διαφορετικού τιμολογίου από τα εκάστοτε διαθέσιμα Τιμολόγια Προμήθειας του Προμηθευτή.

γ. Χαρακτηρισμός του Πελάτη ως Ευάλωτου.

Καταγγελία / Λύση της Σύμβασης Προμήθειας

1. Ο Πελάτης δύναται οποτεδήποτε και αναίτια να καταγγείλει τη Σύμβαση Προμήθειας, χωρίς καμία οικονομική συνέπεια, με εξαίρεση την περίπτωση που η Σύμβαση Προμήθειας περιλαμβάνει ειδικό όρο για τον ελάχιστο χρόνο ισχύος με οικονομική ρήτρα. Είναι αυτονόητο ότι ο Πελάτης δεν απαλλάσσεται από την καταβολή  των ανεξόφλητων λογαριασμών του στον  Προμηθευτή.

2. Η καταγγελία της Σύμβασης από Πελάτη γίνεται εγγράφως. Τα αποτελέσματα της καταγγελίας επέρχονται μετά την παρέλευση τριάντα (30) ημερών από την ημερομηνία αποστολής αυτής στον Προμηθευτή.

3. Ο Προμηθευτής δεν δικαιούται αποζημίωση αν η Σύμβαση καταγγελθεί από τον Πελάτη εντός τριάντα (30) ημερών από την ειδοποίηση του Προμηθευτή για τροποποίηση όρου της Σύμβασης ή τη γνώση της τροποποίησης Χρεώσεων Προμήθειας, ακόμη και αν η εν λόγω καταγγελία λάβει χώρα κατά τη διάρκεια του ελάχιστου χρόνου ισχύος της Σύμβασης.

4. Ο Προμηθευτής υποχρεούται να υπενθυμίζει με ατομική ειδοποίηση, έγγραφη ή ηλεκτρονική, στον Πελάτη την επερχόμενη λήξη της Σύμβασης ένα (1) μήνα πριν την επέλευση αυτής, καθώς και το δικαίωμα αλλαγής Προμηθευτή.
5. Κατά τη λύση της Σύμβασης, τυχόν πιστωτικό υπόλοιπο που προκύπτει μετά το συμψηφισμό καταβάλλεται στον Πελάτη ατόκως, το αργότερο εντός ενός (1) μηνός από την έκδοση του τελικού εκκαθαριστικού Λογαριασμού Κατανάλωσης. 
6. Αν ο Πελάτης παραβαίνει όρους της Σύμβασης για χρονικό διάστημα μεγαλύτερο των τριάντα (30) ημερών, ο Προμηθευτής ειδοποιεί σχετικά τον Πελάτη, θέτοντας προθεσμία τουλάχιστον τριάντα (30) ημερών για την άρση της παράβασης, και τον ενημερώνει για τις συνέπειες της τυχόν μη συμμόρφωσής του εντός της ταχθείσας προθεσμίας. Αν η ανωτέρω προθεσμία παρέλθει άπρακτη, ο Προμηθευτής δικαιούται να καταγγείλει τη Σύμβαση, τα αποτελέσματα της οποίας επέρχονται άμεσα.
7. Ο Προμηθευτής δεν δικαιούται μετά τη λήξη της Σύμβασης Προμήθειας να χρησιμοποιεί ή να διαθέτει σε τρίτους τα στοιχεία επικοινωνίας του Πελάτη για σκοπούς προώθησης προϊόντων και υπηρεσιών, χωρίς την έγγραφη συγκατάθεσή του. 

8. Οι ειδοποιήσεις που προβλέπονται στα ανωτέρω αποστέλλονται από τον Προμηθευτή, είτε με συστημένη επιστολή, είτε με οποιοδήποτε άλλο πρόσφορο μέσο, κατά τρόπο που να προκύπτει με βεβαιότητα η ημερομηνία αποστολής τους.
Εκσυγχρονισμός στην Εξυπηρέτηση Πελατών

Με το νέο Κώδικα Προμήθειας Ηλεκτρικής Ενέργειας (ΦΕΚ Β’ Αρ. Φύλλου 832/9.4.2013), τέθηκαν σε ισχύ νέες διατάξεις για την αναβάθμιση της εξυπηρέτησης και της ποιότητας των παρεχομένων υπηρεσιών από τους Προμηθευτές κατά την προμήθεια ηλεκτρικής ενέργειας.
Υπηρεσία Εξυπηρέτησης Πελατών
Οι Προμηθευτές ηλεκτρικής ενέργειας είναι υποχρεωμένοι να:

1. Διατηρούν επαρκώς στελεχωμένη και κατάλληλα καταρτισμένη Υπηρεσία Εξυπηρέτησης Πελατών που είναι αρμόδια για:
α. 
Την παροχή πληροφοριών και επαρκών απαντήσεων στα αιτήματα/ερωτήματα των  καταναλωτών – πελατών τους.
β. 
Την επεξεργασία των αιτήσεων των καταναλωτών για σύναψη Σύμβασης.

γ. 
Την παραλαβή, εξέταση, διεκπεραίωση και έγγραφη απάντηση σε αιτήματα και παράπονα πελατών/καταναλωτών, συμπεριλαμβανομένων και των αιτήσεων για παροχή πληροφοριών και στοιχείων κατανάλωσης του πελάτη.

δ. 
Την παραλαβή και διεκπεραίωση ερωτημάτων, παραπόνων και αντιρρήσεων σε σχέση με το Λογαριασμό Κατανάλωσης
.

2. Δημοσιοποιούν τα στοιχεία επικοινωνίας και λειτουργίας της Υπηρεσίας Εξυπηρέτησης πελατών (ταχυδρομική διεύθυνση, αριθμούς τηλεφώνου και fax, δ/νση ηλεκτρονικού ταχυδρομείου, ωράριο λειτουργίας), για κάθε ενδιαφερόμενο.
3. Δημοσιοποιούν τα στοιχεία επικοινωνίας και τα σημεία εξυπηρέτησης των Εξουσιοδοτημένων Συνεργατών τους, σε περίπτωση που τους χρησιμοποιούν προς εξυπηρέτηση των πελατών τους, και να ελέγχουν την τήρηση των προδιαγραφών εξυπηρέτησης που αυτοί παρέχουν στα εν λόγω σημεία.
Τυποποιημένα ενημερωτικά έντυπα για πληρέστερη ενημέρωση

1. Κάθε Προμηθευτής καταρτίζει και διαθέτει δωρεάν στα Σημεία Εξυπηρέτησης Πελατών και μέσω της ιστοσελίδας του κατ’ ελάχιστο τα ακόλουθα τυποποιημένα έντυπα
:

Α. Γενικά – ενημερωτικά

· Έντυπο Υπηρεσιών Ηλεκτρικής Ενέργειας.

· Έντυπο με τους Γενικούς Όρους Σύμβασης Προμήθειας (ανά κατηγορία Πελατών).
· Έντυπο για την προσφορά ειδικών υπηρεσιών και προνομίων προς τους Ευάλωτους καταναλωτές, καθώς και για τα κριτήρια ένταξής τους σε αυτήν την κατηγορία.
Β. Προσυμβατικά (πριν την υπογραφή Σύμβασης)

· Έντυπο Αίτησης Προσφοράς Προμήθειας που περιλαμβάνει έντυπο εξουσιοδότησης προς τον Προμηθευτή προκειμένου να ζητά από τον αρμόδιο Διαχειριστή ιστορικά δεδομένα κατανάλωσης του εν λόγω Πελάτη.

· 
· Έντυπο εξουσιοδότησης εκπροσώπησης Πελάτη.
· 
· Έντυπο Δήλωσης Εκπροσώπησης Μετρητή Φορτίου.

· Έντυπο Δήλωσης Υπαναχώρησης, στις περιπτώσεις σύναψης Σύμβασης από απόσταση.

Γ. Συμβατικά (όταν ο Καταναλωτής είναι ήδη πελάτης του συγκεκριμένου Προμηθευτή)

· Έντυπο αίτησης τροποποίησης Σύμβασης Προμήθειας.

· Έντυπο υποβολής αιτημάτων και παραπόνων.

· Έντυπο Καταγγελίας Σύμβασης Προμήθειας.

· Έντυπο αμφισβήτησης Λογαριασμού Κατανάλωσης.

· Έντυπο εξουσιοδότησης για διακοπή ηλεκτροδότησης.

· Έντυπο αίτησης ενημέρωσης για δεδομένα κατανάλωσης.

· Έντυπο αίτησης για αλλαγή Βασικής ή Ειδικής Κατηγορίας.


· 


Διαχείριση των αιτημάτων-παραπόνων των καταναλωτών

1. Ο Προμηθευτής οφείλει να διαθέτει την κατάλληλη οργάνωση και τους απαραίτητους πόρους για την αποτελεσματική διαχείριση των αιτημάτων και παραπόνων των Πελατών τους. 

2. Για το σκοπό αυτό, κάθε Προμηθευτής καταρτίζει και διαθέτει προς τους ενδιαφερόμενους Πελάτες του τον «Κώδικα Διαχείρισης αιτημάτων και παραπόνων καταναλωτών», στον οποίο περιγράφονται αναλυτικά η ενδοεταιρική διαδικασία και οι προθεσμίες διαχείρισης των αναφορών των πελατών του, καθώς και ο φορέας στον οποίο μπορούν να απευθυνθούν εάν δεν ικανοποιηθούν ή δεν επιλυθεί η διαφορά τους με τον Προμηθευτή τους.
3. Ο ανωτέρω Κώδικας καταρτίζεται σύμφωνα με τις «Αρχές Διαχείρισης Αιτημάτων των Καταναλωτών», που περιλαμβάνονται ως Παράρτημα ΙΙΙ στον Κώδικα Προμήθειας Ηλεκτρικής Ενέργειας, ώστε να τηρούνται κάποιες ελάχιστες αρχές/προδιαγραφές διαχείρισης αιτημάτων – παραπόνων από όλους τους Προμηθευτές. 
4. Σε περίπτωση που η ΡΑΕ διαπιστώσει παραβίαση των ανωτέρω Αρχών από κάποιον Προμηθευτή, αποφασίζει σχετικά μετά από ακρόαση του εμπλεκομένου Προμηθευτή και αναρτά την πράξη της στην ιστοσελίδα της για ένα μήνα. Σε κάθε περίπτωση, η ΡΑΕ ενημερώνει τους Πελάτες σχετικά με τον προβλεπόμενο από τη νομοθεσία φορέα στον οποίο μπορούν να απευθυνθούν για την εξωδικαστική επίλυση των διαφορών τους.

Σχετικά με το θέμα αυτό δείτε και τις Αρχές Διαχείρισης Αιτημάτων των Καταναλωτών.
Έντυπο Υπηρεσιών Ηλεκτρικής Ενέργειας 

1. Οι Προμηθευτές καταρτίζουν και δημοσιοποιούν στην ιστοσελίδα τους Έντυπο Υπηρεσιών Ηλεκτρικής Ενέργειας, με σκοπό την πληροφόρηση των καταναλωτών σχετικά με τις παρεχόμενες υπηρεσίες προμήθειας ηλεκτρικής ενέργειας, τις υπηρεσίες που παρέχονται από τρίτους (π.χ. διαχειριστές δικτύων) και αφορούν την παροχή ηλεκτρικής ενέργειας και τις σχετικές διαδικασίες.

2. Το Έντυπο Υπηρεσιών Ηλεκτρικής Ενέργειας περιέχει συνοπτικές πληροφορίες τουλάχιστον για τα

       ακόλουθα:

· Περιγραφή των υπηρεσιών προμήθειας ηλεκτρικής ενέργειας που παρέχει ο Προμηθευτής με αναφορά σε συγκεκριμένα χαρακτηριστικά, διαδικασίες, προθεσμίες εξυπηρέτησης, προδιαγραφές, σχετικές χρεώσεις, καθώς και στις υποχρεώσεις του Προμηθευτή έναντι του Πελάτη, ανάλογα με την κατηγορία στην οποία εμπίπτει, σε συνάρτηση με τις αντίστοιχες Χρεώσεις Προμήθειας.

· Αναφορά των υπηρεσιών ηλεκτρικής ενέργειας που παρέχονται από το Διαχειριστή του Συστήματος και το Διαχειριστή του Δικτύου, των αρμοδιοτήτων των φορέων αυτών και της ευθύνης τους έναντι των καταναλωτών, σε συνάρτηση με τις αντίστοιχες χρεώσεις.
· Περιγραφή των διαδικασιών και των προϋποθέσεων σύναψης και καταγγελίας της Σύμβασης Προμήθειας, έναρξης και διακοπής προμήθειας ηλεκτρικής ενέργειας και σχετικών ρητρών. 
· Περιγραφή των προϋποθέσεων και των διαδικασιών ένταξης σε μία από τις προσφερόμενες από τον Προμηθευτή κατηγορίες, καθώς και των δικαιολογητικών που απαιτούνται για την ένταξη σε κάθε μία από τις ως άνω κατηγορίες.
· Περιγραφή άλλων προσφερόμενων υπηρεσιών και αντίστοιχων χρεώσεων, π.χ. ενεργειακών υπηρεσιών, ενεργειακών ελέγχων διενεργούμενων με ανεξάρτητο τρόπο ή μέτρων βελτίωσης ενεργειακής αποδοτικότητας.
· Τη διαδικασία αλλαγής Προμηθευτή.


Ρυθμίσεις για την προστασία των Ευάλωτων Καταναλωτών ηλεκτρικής ενέργειας
[image: image3.wmf]Ιδιαίτερη μέριμνα για τους Ευάλωτους Καταναλωτές!
Με το νέο Κώδικα Προμήθειας Ηλεκτρικής Ενέργειας (ΦΕΚ Β’ Αρ. Φύλλου 832/9.4.2013), τέθηκαν σε ισχύ ρυθμίσεις για την προστασία των Ευάλωτων Καταναλωτών, κυρίως των Ευάλωτων Οικιακών Καταναλωτών, ιδίως σε σχέση με τις προθεσμίες εξόφλησης των λογαριασμών, το διακανονισμό ληξιπρόθεσμων οφειλών, τη μη αποσύνδεσή τους για καθορισμένα χρονικά διαστήματα του έτους, και την εν γένει ιδιαίτερη και κατά προτεραιότητα εξυπηρέτησή τους κατά την παροχή των υπηρεσιών προμήθειας ηλεκτρικής ενέργειας. Ο νέος Κώδικας αναφέρει ρητά όσες ρυθμίσεις αφορούν αποκλειστικά τους Ευάλωτους Οικιακούς Καταναλωτές.
Ποιους καταναλωτές αφορά
Σύμφωνα με το άρθρο 52 του νόμου 4001/2011, στους Ευάλωτους Καταναλωτές εντάσσονται οι παρακάτω κατηγορίες καταναλωτών:
(α) Οι οικονομικά ασθενείς Οικιακοί Καταναλωτές που πλήττονται από την Ενεργειακή Πενία.

(β) Οι καταναλωτές που οι ίδιοι ή οι σύζυγοι ή πρόσωπα των οποίων αυτοί έχουν την επιμέλεια σύμφωνα με το νόμο και συνοικούν με αυτούς, εξαρτώνται σε μεγάλο βαθμό από τη συνεχή και αδιάλειπτη παροχή ενέργειας. Στην κατηγορία αυτή υπάγονται οι καταναλωτές που χρήζουν μηχανικής υποστήριξης και ιδίως άτομα που χρειάζονται συνεχή προμήθεια ηλεκτρικής ενέργειας για τη λειτουργία συσκευών υποστήριξης ή παρακολούθησης ζωτικών λειτουργιών (ενδεικτικά: συσκευές μηχανικής υποστήριξης αναπνευστικής ή καρδιακής λειτουργίας, συσκευές αιμοκάθαρσης και κάθε παρόμοιας φύσης συσκευή).

(γ) Ηλικιωμένοι καταναλωτές που έχουν συμπληρώσει το εβδομηκοστό (70ό) έτος της ηλικίας τους, υπό την προϋπόθεση ότι δεν συνοικούν με άλλο πρόσωπο το οποίο δεν έχει συμπληρώσει το ίδιο όριο ηλικίας.

(δ) Καταναλωτές με σοβαρά προβλήματα υγείας, ιδίως άτομα με σοβαρή σωματική ή ψυχική αναπηρία, με νοητική αναπηρία, σοβαρά οπτικοακουστικά ή κινησιακά προβλήματα, ή με πολλαπλές αναπηρίες ή με χρόνια πάθηση και οι οποίοι, για το λόγο αυτό, δεν μπορούν να διαχειριστούν και να διαπραγματευτούν τη συμβατική τους σχέση με τον Προμηθευτή.

(ε) Οι καταναλωτές σε απομακρυσμένες περιοχές, και ιδιαίτερα στα Μη Διασυνδεδεμένα Νησιά, που δικαιούνται τις ίδιες υπηρεσίες, τόσο ως προς τις τιμές, όσο και ως προς την ποιότητα, την ασφάλεια του εφοδιασμού και τη διαφάνεια των συμβατικών όρων και προϋποθέσεων με τους άλλους καταναλωτές.

Στο ίδιο άρθρο προβλέπεται ότι τα κριτήρια, οι προϋποθέσεις και η διαδικασία ένταξης ενός καταναλωτή στην κατηγορία των Ευάλωτων καθορίζονται με αποφάσεις του Υπουργού Περιβάλλοντος, Ενέργειας και Κλιματικής Αλλαγής (ΥΠΕΚΑ).
Μέχρι σήμερα, έχουν εκδοθεί Υπουργικές Αποφάσεις μόνο σχετικά με τους δικαιούχους προς ένταξη στο Κοινωνικό Οικιακό Τιμολόγιο (ΚΟΤ). Συγκεκριμένα, η πιο πρόσφατη Υπουργική Απόφαση (ΥΑ) είναι η υπ’ αριθμ. Δ5-ΗΛ/Β/Φ.1.20/οικ.878 (ΦΕΚ Β’ 94/2013). Σύμφωνα με αυτή, στο ΚΟΤ εντάσσονται οι καταναλωτές που πληρούν τα κριτήρια και τις προϋποθέσεις μιας από τις παρακάτω κατηγορίες:

Α’ ΚΑΤΗΓΟΡΙΑ

· Καταναλωτές με ετήσιο συνολικό οικογενειακό φορολογούμενο πραγματικό ή τεκμαρτό εισόδημα, εκκαθαρισμένο κατά το προηγούμενο του έτους ένταξης οικονομικό έτος, μικρότερο από 12.000 €, χωρίς τις εκάστοτε προβλεπόμενες μειώσεις εισοδήματος.

· Το εισοδηματικό όριο προσαυξάνεται κατά 50% στις περιπτώσεις όπου ο δικαιούχος κατοικεί μόνιμα σε νησί με πληθυσμό κάτω από 3.100 κατοίκους. 
· Το εισοδηματικό όριο προσαυξάνεται κατά 3.000 € για κάθε ένα από τα δύο πρώτα προστατευόμενα τέκνα, όπως αυτά ορίζονται από τον Κώδικα Φορολογίας Εισοδήματος.

· Όριο 4-μηνιαίας κατανάλωσης έως 1.500 kWh. 

Β‘ ΚΑΤΗΓΟΡΙΑ

· Γονείς με τρία παιδιά, όπως προκύπτει από την εκκαθαρισμένη φορολογική δήλωση τους, κατά το προηγούμενο του έτους ένταξης έτος, και ετήσιο οικογενειακό φορολογούμενο πραγματικό ή τεκμαρτό εισόδημα, εκκαθαρισμένο κατά το προηγούμενο του έτους ένταξης οικονομικό έτος, μικρότερο από 23.500 €, χωρίς τις εκάστοτε προβλεπόμενες μειώσεις εισοδήματος.

· ’Όριο 4-μηνιαίας κατανάλωσης έως 1.700 kWh. 

 Γ‘ ΚΑΤΗΓΟΡΙΑ

· Καταναλωτές οι οποίοι, την 30η Νοεμβρίου του έτους πριν από το έτος ένταξής τους στο ΚΟΤ, είναι άνεργοι για συνεχές χρονικό διάστημα μεγαλύτερο των έξι (6) μηνών και έχουν ετήσιο συνολικό οικογενειακό φορολογούμενο πραγματικό ή τεκμαρτό εισόδημα, εκκαθαρισμένο κατά το προηγούμενο του έτους ένταξης οικονομικό έτος, μικρότερο από 12.000 €, χωρίς τις εκάστοτε προβλεπόμενες μειώσεις εισοδήματος. Στο φορολογούμενο εισόδημα δεν λαμβάνεται υπόψη το εισόδημα από μισθωτές υπηρεσίες του ανέργου που τυχόν συμπεριλαμβάνεται στην παραπάνω δήλωσή του και αφορά την περίοδο που προηγήθηκε της περιόδου ανεργίας του.
· Το εισοδηματικό όριο προσαυξάνεται κατά 50% στις περιπτώσεις όπου ο δικαιούχος κατοικεί μόνιμα σε νησί με πληθυσμό κάτω από 3.100 κατοίκους. 
· Το εισοδηματικό όριο προσαυξάνεται κατά 3.000 € για κάθε ένα από τα δύο πρώτα προστατευόμενα τέκνα, όπως αυτά ορίζονται από τον Κώδικα Φορολογίας Εισοδήματος. 

· Όριο 4-μηνιαίας κατανάλωσης έως 1.500 kWh. 

Δ‘ ΚΑΤΗΓΟΡΙΑ

· Άτομα με αναπηρία εξήντα επτά τοις εκατό (67%) και άνω ή που τους βαρύνουν προστατευόμενα μέλη με αναπηρία εξήντα επτά τοις εκατό (67%) και άνω, όπως προκύπτει από την εκκαθαρισμένη φορολογική δήλωση τους κατά το προηγούμενο του έτους ένταξης έτος και έχουν ετήσιο οικογενειακό φορολογούμενο πραγματικό ή τεκμαρτό εισόδημα, εκκαθαρισμένο κατά το προηγούμενο του έτους ένταξης οικονομικό έτος, μικρότερο από το όριο της Κατηγορίας Β, χωρίς τις εκάστοτε προβλεπόμενες μειώσεις εισοδήματος.

· Όριο 4-μηνιαίας κατανάλωσης έως 1.700 kWh.
Ε’ ΚΑΤΗΓΟΡΙΑ

· Άτομα που έχουν ανάγκη μηχανικής υποστήριξης με χρήση ιατρικών συσκευών, η οποία παρέχεται στο σπίτι και είναι απαραίτητη για τη ζωή τους, ή τους βαρύνουν προστατευόμενα μέλη, που έχουν ανάγκη μηχανικής υποστήριξης με χρήση ιατρικών συσκευών, η οποία παρέχεται στο σπίτι και είναι απαραίτητη για τη ζωή τους, και έχουν ετήσιο οικογενειακό φορολογούμενο πραγματικό ή τεκμαρτό εισόδημα, εκκαθαρισμένο κατά το προηγούμενο του έτους ένταξης οικονομικό έτος, μικρότερο από 30.000 €, χωρίς τις εκάστοτε προβλεπόμενες μειώσεις εισοδήματος.

· Όριο 4-μηνιαίας κατανάλωσης έως 2.000 kWh. 

Προκειμένου κάποιος να ενταχθεί σε μία από τις ανωτέρω κατηγορίες, πρέπει να καταθέσει έγγραφη αίτηση στον Προμηθευτή του, συνοδευόμενη από τα αντίστοιχα πιστοποιητικά και δικαιολογητικά. 

Σε περίπτωση απόρριψης της αίτησης από τον Προμηθευτή, αυτή πρέπει να είναι έγγραφη, πλήρως αιτιολογημένη και να αναφέρει τη διαδικασία και τις προϋποθέσεις με τις οποίες ο καταναλωτής μπορεί να ζητήσει την επανεξέταση της αίτησής του.

Οι ρυθμίσεις για την προστασία των Ευάλωτων Καταναλωτών
1. Μεγαλύτερη προθεσμία εξόφλησης λογαριασμών
Η προθεσμία εξόφλησης του Λογαριασμού Κατανάλωσης για τους Ευάλωτους Καταναλωτές δεν μπορεί να είναι μικρότερη από σαράντα (40) ημέρες.
2. Δυνατότητα εξόφλησης λογαριασμών σε άτοκες δόσεις εύλογου ύψους

Η εξόφληση των ληξιπρόθεσμων οφειλών των Ευάλωτων Οικιακών Καταναλωτών μπορεί να γίνεται τμηματικά και άτοκα, σε μηνιαίες δόσεις που δεν μπορούν να υπερβαίνουν το 50% της αντίστοιχης μηνιαίας δαπάνης για την ηλεκτρική ενέργεια του Ευάλωτου Οικιακού Καταναλωτή. Ωστόσο, ο καταναλωτής διατηρεί την υποχρέωση για την εμπρόθεσμη εξόφληση των οφειλών του.

3. Διπλάσια προθεσμία για διακοπή ηλεκτροδότησης λόγω παραβιάσεων των όρων της Σύμβασης από τον καταναλωτή

Αν ο καταναλωτής παραβαίνει όρους της Σύμβασης που θεωρούνται «ουσιώδεις» 
για χρονικό διάστημα μεγαλύτερο των τριάντα (30) ημερών, ο Προμηθευτής ειδοποιεί σχετικά τον καταναλωτή, θέτοντας προθεσμία ειδικά για τους Ευάλωτους Καταναλωτές τουλάχιστον εξήντα (60) ημερών για την άρση της παράβασης, και τον ενημερώνει για τις συνέπειες της τυχόν μη συμμόρφωσής του εντός της ταχθείσας προθεσμίας.
Αν και η ανωτέρω προθεσμία παρέλθει άπρακτη, ο Προμηθευτής έχει δικαίωμα να καταγγείλει τη Σύμβαση Προμήθειας και να ζητήσει από τον Διαχειριστή του Δικτύου (ΔΕΔΔΗΕ Α.Ε.) τη διακοπή ηλεκτροδότησης του καταναλωτή - πελάτη του.

4. Απαγόρευση διακοπής ηλεκτροδότησης κατά τη χειμερινή και καλοκαιρινή περίοδο
Ο Προμηθευτής δεν μπορεί να  ζητήσει από το Διαχειριστή του Δικτύου (ΔΕΔΔΗΕ Α.Ε.) τη διακοπή ηλεκτροδότησης του Ευάλωτου Οικιακού Καταναλωτή λόγω ληξιπρόθεσμων οφειλών, για το χρονικό διάστημα από Νοέμβριο έως και Μάρτιο, καθώς και από Ιούλιο έως και Αύγουστο.
5. Απαγόρευση διακοπής ηλεκτροδότησης σε άτομα που χρήζουν μηχανικής υποστήριξης, ή/και με σοβαρά προβλήματα υγείας
Ειδικά για τους Ευάλωτους Οικιακούς Καταναλωτές που χρήζουν μηχανικής υποστήριξης και αυτούς με σοβαρά προβλήματα υγείας, ο Προμηθευτής δεν δικαιούται να καταγγείλει τη Σύμβαση Προμήθειας, παρά μόνο στην περίπτωση που ο Καταναλωτής είναι υπερήμερος ως προς την εξόφληση έξι (6) διαδοχικών Λογαριασμών Κατανάλωσης, και εφόσον προηγουμένως έχει αποστείλει ειδοποίηση με την οποία ενημερώνει τον Πελάτη για: α) τη δυνατότητα του Πελάτη για διακανονισμό πληρωμής των οφειλών του, και β) την πρόθεσή του να καταγγείλει τη Σύμβαση, τάσσοντάς του προθεσμία είκοσι (20) ημερών προς εξόφληση. Εφόσον ο Προμηθευτής τελικά προβεί στην καταγγελία της Σύμβασης Προμήθειας, ο ως άνω Ευάλωτος Οικιακός Καταναλωτής που χρήζει μηχανικής υποστήριξης ή έχει σοβαρά προβλήματα υγείας μεταπίπτει αυτόματα στον Προμηθευτή της Καθολικής Υπηρεσίας, χωρίς να προηγηθεί καθ’ οιονδήποτε τρόπο διακοπή της ηλεκτροδότησής του.
Ειδικά προνόμια στην παροχή εξυπηρέτησης προς τους Ευάλωτους Καταναλωτές
1.  Η εξυπηρέτηση των Ευάλωτων Καταναλωτών πραγματοποιείται κατ’ απόλυτη προτεραιότητα.

2. Ο Προμηθευτής υποχρεούται να λειτουργεί ειδική τηλεφωνική γραμμή για την εξυπηρέτηση των   Ευάλωτων Καταναλωτών. Οι κλήσεις που προέρχονται από τους καταναλωτές αυτούς χρεώνονται πάντα ως αστικές κλήσεις, και οι τηλεφωνικές συνομιλίες καταγράφονται, μετά από προηγούμενη ενημέρωσή τους.
3. Ειδικά για τα άτομα με αναπηρία, ο Προμηθευτής υποχρεούται να λαμβάνει όλα τα κατάλληλα μέτρα  για την ενημέρωση και την εξυπηρέτησή τους, όπως:

α. να διαθέτει κατάλληλα εκπαιδευμένο προσωπικό για άτομα με αναπηρία,
β. να τηρεί τις προδιαγραφές προσβασιμότητας ιστοτόπων στην ιστοσελίδα της εταιρείας,
γ. να τηρεί τις προβλεπόμενες από τη κείμενη νομοθεσία προδιαγραφές πρόσβασης για τα άτομα με αναπηρία στα Σημεία Εξυπηρέτησης Πελατών του.
4. Για τις ειδικότερες κατηγορίες ατόμων με αναπηρία ο Προμηθευτής  υποχρεούται να  εξασφαλίζει τη
    δυνατότητα: 

      α) στους καταναλωτές με τύφλωση ή με σοβαρά προβλήματα όρασης, 

· να επιλέγουν ανάμεσα σε λογαριασμούς με μεγάλα γράμματα, φωνητικούς    λογαριασμούς, τηλεφωνική επικοινωνία αντί για έγγραφη ενημέρωση για θέματα που τους αφορούν ή αποστολή ενημερωτικών εγγράφων σε γραφή Braille ή σε CDs, 

· να λαμβάνουν ειδική βοήθεια στην ανάγνωση / εξακρίβωση της ένδειξης του μετρητή κατανάλωσης, 

· να λαμβάνουν τηλεφωνική ειδοποίηση για προγραμματισμένες διακοπές παροχής, 

· να αναγνωρίζουν εύκολα τους υπαλλήλους ή εκπροσώπους της εταιρείας ηλεκτρισμού, κατά την επίσκεψή τους στην κατοικία τους από τα ειδικά διακριτικά αναγνώρισης που φέρουν.

β) στους καταναλωτές με σοβαρά προβλήματα ακοής, 

· τη δυνατότητα επίσκεψης κατ’ οίκον σε περιπτώσεις επείγουσας ανάγκης (βλάβες, διακοπές, κλπ), 

· τη δυνατότητα εξυπηρέτησής τους από άτομο που γνωρίζει τη νοηματική γλώσσα, 

· την εξυπηρέτησή τους μέσω ειδικών συσκευών που επιτρέπουν την επικοινωνία με κωφάλαλους,

· την αποστολή χρήσιμων πληροφοριών μέσω SMS και ηλεκτρονικού ταχυδρομείου.

γ) στους καταναλωτές με κινητικά προβλήματα, 

· να έχουν στη διάθεσή τους εναλλακτικούς τρόπους συναλλαγής, οι οποίοι δεν προϋποθέτουν τη φυσική παρουσία τους.

�Μήπως θέλει επέκταση/ επεξήγηση του δικαιώματος υπαναχώρησης? 


�Μήπως για την ενημέρωση καταναλωτών καλύτερα να χρησιμοποιούμε τον όρο καταναλωτής αντί για πελάτης?


�Προτείνω να μπει εδώ «… σύμφωνα με Κώδικα που καταρτίζει ο Προμηθευτής και ακολουθεί τις Αρχές… που θέτει ο Κώδικας Προμήθειας» ή κάτι τέτοιο με σύνδεσμο στο αρχείο των Αρχών, αντί να μπει η πρώτη ενότητα της επόμενης σελίδας στο φυλλάδιο αυτό


�Προτείνω να κατηγοριοποιηθούν τα έντυπα:


Γενικά ενημερωτικά


Προσυμβατικά


Συμβατικά


Για να είναι πιο κατανοητά. Τώρα είναι λίγο «χύμα» και μπορεί να χαθεί ο καταναλωτής


�Δεν νομίζω πως χρειάζεται για τον καταναλωτή αυτό, είναι κάτι που το ελέγχουμε εμείς


�Δεν νομίζω ότι χρειάζεται εδώ, δες προηγούμενο σχόλιο. Αλλιώς, μήπως να γίνει ξεχωριστό ειδικό έντυπο για τη διαχείριση παραπόνων?


�Δεν ισχύουν οι 30 μέρες για τις ληξιπρόθεσμες. Ισχύει ειδικότερα η διαδικασία του άρθρου 39 





